Návrh
racionalizácie postupov orgánov verejnej správy pri povoľovaní stavieb

Vláda SR po prerokovaní zobrala na vedomie materiál „Koncepcia komplexnej úpravy v oblasti stavebného práva“ a uznesením č. 89 zo dňa 16. februára 2000 v rámci úloh pre  jednotlivé rezorty uložila na základe vecného a časového harmonogramu pripraviť legislatívne zmeny súvisiace s územným plánovaním a stavebným poriadkom. V intenciách záverov koncepcie bol pripravený návrh legislatívneho zámeru zákona o územnom plánovaní a zákona o stavebnom poriadku. Z uvedených materiálov vyplynulo, že osobitným okruhom pre zmenu právnej úpravy je požiadavka na racionalizáciu a zefektívnenie  povoľovacích konaní, ktorú je možno riešiť nezávisle od ostatných navrhovaných  zmien zákona č. 50/1976 Zb. o územnom plánovaní a stavebnom poriadku (stavebného zákona) v znení neskorších predpisov v rámci prípravy nového stavebného zákona. MVRR SR navrhuje tento problém riešiť novelizáciou stavebného zákona, resp. novou úpravou, ktorá je podmienená zmenami v niektorých osobitných predpisoch, podľa ktorých vo vzťahu  k postupom a konaniam podľa stavebného zákona rôzne správne orgány chránia verejné záujmy upravené osobitnými predpismi. Preto je nevyhnutné v súvislosti s novelizáciou stavebného zákona novelizovať v súčinnosti s dotknutými rezortami  aj príslušné osobitné predpisy. 
Cieľom predloženého návrhu je z hľadiska spolupôsobenia dotknutých  správnych orgánov revidovať tie ustanovenia právnych predpisov, v ktorých je upravená pôsobnosť dotknutých správnych orgánov vo vzťahu k postupom podľa stavebného zákona. Tam, kde sa preukáže nevyhnutnosť úpravy, budú uskutočnené potrebné zmeny s cieľom dosiahnuť súlad medzi stavebným zákonom a osobitnými právnymi  predpismi tak, aby pri zachovaní ochrany verejných záujmov v konaniach vedených podľa stavebného zákona,  kvality a záväznosti stanovísk  vydávaných dotknutými správnymi orgánmi, boli odstránené  zbytočné administratívne procedúry, ktoré prípravu investičnej výstavby predlžujú a zdražujú. 

Vyhodnotenie súčasného stavu

  Analýza súčasnej právnej úpravy pôsobnosti a súčinnosti dotknutých orgánov štátnej správy v povoľovacích a iných konaniach súvisiacich so stavbami, ktorých kompetencie upravujú osobitné zákony, ukázala, že stavebníci sú povinní predkladať stavebnému úradu v povoľovacích a iných konaniach veľký počet rozhodnutí a stanovísk dotknutých správnych orgánov. Z analýzy vyplynulo, že v novej právnej úprave stavebného poriadku je potrebné dosiahnuť  súlad  s osobitnými právnymi predpismi tak, aby na jednej strane zostala zachovaná plnohodnotná ochrana verejných záujmov v povoľovacích a iných konaniach  súvisiacich so stavbami a na druhej strane, aby boli odstránené zbytočné zdĺhavé administratívne postupy.
Doterajšia prax poukazuje na skutočnosť, že súčasná nejednotná právna úprava vzťahu stavebného zákona a ostatných právnych predpisov svojou neprehľadnosťou, roztrieštenosťou a celým radom čiastkových správnych konaní v tej istej veci v mnohých prípadoch neodôvodnene sťažuje obstarávanie územnoplánovacej dokumentácie a spôsobuje zdĺhavosť jednotlivých správnych konaní vykonávaných stavebným úradom podľa stavebného zákona.  Tento problém sa definitívne potvrdil pri príprave nového stavebného zákona. Súvisiacimi negatívami sú najmä – nejednotnosť postavenia, práv a povinností dotknutých správnych orgánov, nejednotnosť v terminológii, nedôsledné uplatňovanie koncentračnej zásady (uplatňovanie námietok po lehote), nedodržiavanie lehôt určených stavebným úradom v povoľovacích konaniach.  
MVRR SR v tejto súvislosti navrhuje riešiť nové koncepčné poňatie spolupráce dotknutých správnych orgánov, ktoré chránia verejné záujmy podľa osobitných právnych predpisov s orgánmi územného plánovania pri obstarávaní územnoplánovacej dokumentácie a  so stavebnými úradmi v územnom konaní, stavebnom konaní a v ďalších konaniach podľa stavebného zákona. Riešenia je potrebné navrhovať v spolupráci s dotknutými rezortami. 
Dotýka sa to najmä uvedených rezortov, ktoré majú pôsobnosti podľa nasledujúcich právnych predpisov

rezort životného prostredia:  
zákon č. 127/1994 Z. z. o posudzovaní vplyvov na životné prostredie v znení neskorších predpisov
zákon č. 364/2004 Z. z. o vodách   a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) 
zákon 543/2002 Z. z. o ochrane prírody a krajiny 
zákon 478/2002 Z. z. o ochrane ovzdušia v znení neskorších predpisov
zákon č. 223/2001 Z. z. o odpadoch

rezort zdravotníctva                
zákon 272/1994 Z. z. o ochrane zdravia ľudí v znení neskorších predpisov
zákon 277/1994 Z. z. o zdravotnej starostlivosti

rezort dopravy, pôšt a telekomunikácií
zákon č. 164/1996 Z. z. o dráhach v znení neskorších predpisov
zákon č. 135/1961 Zb. o pozemných komunikáciách (cestný zákon) v znení neskorších predpisov,
zákon č. 610/2003 Z. z. o elektronických komunikáciách,
zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov,
zákon č. 338/2000 Z. z. o vnútrozemskej plavbe a o zmenách a doplnení niektorých zákonov v znení neskorších predpisov

rezort pôdohospodárstva 
zákon č. 220/2004 Z. z. o ochrane a využívaní poľnohospodárskej pôdy,
zákon č.  61/1977 Zb. o lesoch v znení neskorších predpisov 
zákon č. 337/1998 Z.z. o veterinárnej starostlivosti a o zmene a doplnení niektorých zákonov v znení neskorších predpisov,

rezort kultúry :
zákon č.  49/2002 Z.z. o ochrane pamiatkového fondu,

rezort vnútra :
zákon č.  42/1994 Z.z. o civilnej ochrane,
zákon č. 314/2001 Z.z. o ochrane pred požiarmi,

rezort práce a sociálnych vecí
zákon č.   95/2000 Z.z. o inšpekcii práce,
zákon č. 330/1996 Z. z. o bezpečnosti a ochrane zdravia pri práci v znení neskorších predpisov,

rezort hospodárstva
zákon č.   70/1998 Z.z. o energetike v znení neskorších predpisov,
zákon č. 44/1988 Zb. o ochrane a využití nerastného bohatstva (banský zákon) v znení neskorších predpisov zákonom č. 498/1991 Zb.),

rezort obrany
zákon č. 319/2002 Z.z. o obrane SR,
zákon č. 281/1997 Z.z. o vojenských obvodoch, 

Úrad jadrového dozoru SR
zákon č. 130/1998 Z. z. o . o mierovom využívaní jadrovej energie a o zmene a doplnení zákona č. 174/1968 Zb.  o štátnom odbornom dozore nad bezpečnosťou práce v znení zákona NR SR č. 256/1994 Z. z. v znení zákona č. 470/2000 Z. z.

Na základe uznesenia vlády SR č. 89 zo dňa 16. februára 2000 bola zriadená rozhodnutím ministra životného prostredia SR č. 7/2000 zo dňa 15. marca 2000 medzirezortná pracovná komisia pre spoluprácu pri rozpracovaní legislatívnych postupov a riešení, ktorými sa sleduje komplexné zabezpečenie podmienok pre novú úpravu  oblastí verejnej správy, ktoré sú obsahom stavebného zákona v platnom znení. 
Za účelom prípravy návrhu zákona novelizujúceho stavebný zákon a súvisiace osobitné právne predpisy MVRR SR iniciovalo v r. 2004 pokračovanie činnosti tejto medzirezortnej pracovnej komisie. V rámci  jej činnosti v spolupráci boli vyhodnotené podnety, námety, resp. návrhy na legislatívne úpravy v osobitných predpisoch pripravené MVRR a SR a  jednotlivými rezortami vo vzťahu k navrhovaným legislatívnym zmenám v stavebnom zákone, z ktorých vyplynul ďalší postup v riešení  danej problematiky.

Charakteristika princípov navrhovanej právnej úpravy

1.	V novele stavebného zákona

Zásadnou zmenou navrhovanej úpravy stavebného zákona je nová koncepcia spolupráce dotknutých správnych orgánov, ktoré v rámci procesu obstarávania  územnoplánovacích podkladov, územnoplánovacej dokumentácie, v územnom konaní, stavebnom konaní a v ďalších konaniach podľa stavebného zákona chránia verejné záujmy podľa osobitných predpisov, pričom
-	zjednodušia sa  administratívnosprávne postupy pre umiestňovanie,  povoľovanie    uskutočňovanie  a užívanie stavieb; 
      dorieši sa spôsob súčinnosti dotknutých orgánov v konaniach, ktoré vedie stavebný úrad; dotknuté orgány podľa osobitných predpisov budú môcť v konaní  o umiestnení stavby uplatniť iba také pripomienky, ktoré rešpektujú stanoviská uplatnené pri  prerokovaní územnoplánovacej dokumentácie; v ďalšom procese môžu uplatňovať aj požiadavky vyplývajúce z nových okolností, ktoré nemohli byť predmetom prerokovania ÚPD,
-	posilní sa  koncentračná zásada, resp. upravia sa lehoty potrebné na vypracovanie stanoviska;
-	upraví sa postavenie vlastníkov inžinierskych sietí tak, že budú účastníkmi konania, ktorí môžu v konaniach účinne chrániť svoje záujmy.

       2. V novelách osobitných predpisov

Návrhy novelizácie osobitných predpisov upravia nanovo postavenie, pôsobnosť a postupy dotknutých správnych orgánov v postupoch a  konaniach podľa stavebného zákona, pričom sa navrhuje, aby stanoviská týchto orgánov neboli vydávané v správnom konaní, ale budú záväzné pre orgány územného plánovania a stavebného poriadku.
Predkladaný návrh uvažuje so zmenami osobitných  predpisov najmä v nasledovných smeroch :
-	ustanovenia osobitných predpisov upravujúcich postavenie, práva a povinnosti dotknutých správnych orgánov sa menia tak, aby boli v súlade s koncepciou návrhu nového stavebného práva; potrebné je prehodnotiť a odstrániť  ustanovenia špeciálnych zákonov, ktoré by uprednostňovali záujmy jedného odvetvia pred záujmami všetkých  ostatných; bez tejto zmeny by bola znemožnená koordinácia využívania územia a hľadanie riešenia vo verejnom záujme; 
-	osobitné predpisy, ktoré nemajú konkrétne ustanovenia týkajúce sa postavenia, práv a povinností dotknutých správnych orgánov pri obstarávaní územnoplánovacích podkladov, územnoplánovacej dokumentácie, v územnom konaní, stavebnom konaní a v ďalších konaniach podľa stavebného zákona budú o potrebné ustanovenia doplnené;
-	stanoviská, vyjadrenia a súhlasy dotknutých správnych orgánov, na ktoré nadväzuje správne rozhodnutie podľa stavebného zákona, spravidla nebudú vydávané formou samostatného správneho rozhodnutia, ale formou záväzného stanoviska; nie je možné naďalej prolongovať stav, kedy sa v tej istej veci vedie niekoľko správnych konaní a vydáva sa niekoľko čiastkových správnych rozhodnutí;
-	stanoviská a súhlasy dotknutých správnych orgánov, ktoré sú uplatňované pri prerokúvaní  územnoplánovacích podkladov alebo územnoplánovacej dokumentácie, nebudú vydávané správnym rozhodnutím; v rámci obstarávania ÚPD je potrebné dosiahnuť dohodu s dotknutými správnymi orgánmi; ich stanoviská a súhlasy sú pre orgány územného plánovania záväzné, rozpory medzi nimi sú riešené v stavebnom zákone; vydávanie stanovísk a súhlasov formou správneho rozhodnutia znemožňuje koordináciu využívania územia a hľadanie optimálneho riešenia vo verejnom záujme;
-	zjednotí sa príslušná terminológia tak, aby bola v súlade so stavebným zákonom.

Potrebný obsah a rozsah zmien v intenciách uvedených princípov bude výsledkom legislatívneho procesu. Riešenia budú pripravené v rámci bilaterálnej spolupráce MVRR SR s dotknutými rezortami a tiež v rámci činnosti už vytvorenej medzirezortnej komisie. Cieľom navrhovaných zmien je dosiahnutie súladu medzi stavebným zákonom a osobitnými predpismi tak, aby pri zachovaní ochrany verejných záujmov v konaniach vedených podľa stavebného zákona boli odstránené zbytočné administratívne procedúry, ktoré zbytočne predlžujú a zdražujú investičnú výstavbu a ich odstránenie nijako neovplyvní kvalitu a záväznosť vydávaných stanovísk a rozhodnutí.

Navrhovaná úprava nie je v rozpore s Ústavou Slovenskej republiky, s medzinárodnými zmluvami, ktorými je Slovenská republika viazaná a neodporuje relevantným právnym aktom Európskeho spoločenstva, t. j. je s nimi zlúčiteľná. 

Predpokladaný hospodársky a finančný dosah navrhovanej novelizácie právnej úpravy
Navrhované zmeny, sledujúce racionalizáciu premietnuté do  právnej úpravy nebudú mať negatívny hospodársky ani finančný dosah na štátny rozpočet. Prípadná predpokladaná úspora nákladov v oblasti štátnej správy v prípade zníženia administratívnej náročnosti jednotlivých správnych konaní bude použitá na prospech prehĺbenia kvality výkonu verejnej správy a najmä aj navrhovaných kontrolných mechanizmov.